**Jegyzőkönyv**

**Nagykovácsi Nagyközség Önkormányzat**

**Képviselő-testületének rendkívüli nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2016. október 10. (hétfő) 16 óra 30 perc**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő, dr. Fegyveres-Fiskál Gábor alpolgármester

**Meghívottak:** dr. Szelenczy Gabriella Budakeszi Járási Hivatal vezetője, Dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Kft. ügyvezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs parancsnoka továbbá dr. Kordé Izabella

**Meghívottak a hivatalból:** Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, dr. Halmosi-Rokaj Odett osztályvezető, Grégerné Papp Ildikó osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester */késett/*, Bánóczi Margit képviselő, Fodor Attila képviselő, Gerely Gábor képviselő */késett*/, Honti Zoltán képviselő, dr. Szabó András képviselő, Tegzes Endre képviselő továbbá dr. Fegyveres-Fiskál Gábor alpolgármester

**Megjelentek a hivatalból:** Papp István jegyző, dr. Németh Zsanett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Halmosi-Rokaj Odett osztályvezető, Kissné Szalay Erzsébet jegyzőkönyvvezető

**Megjelentek továbbá:** Szabó Orsolya Nagykovácsi Kispatak Óvoda vezetője, Karczewicz Ágnes EÜB tag, dr. Kordé Izabella

**Kiszelné Mohos Katalin polgármester:** Szeretettel köszöntöm a megjelenteket. A mai rendkívüli ülés összehívását a gyermekorvosi praxis eladásával kapcsolatos döntések indokolják. Megállapítom, hogy az ülés határozatképes, a testületből 6 fő jelen van. Dr. Klein Katalin képviselő asszony jelezte, hogy a mai ülésen nem tud részt venni, Szemesy Barbara alpolgármester asszony és Gerely Gábor képviselő úr bizonyára csak késik. Térjünk át a napirendre. Kérdezem, hogy van-e a napirenddel kapcsolatban javaslat, hozzászólás? Nincs, akkor szavazásra teszem fel a mai ülés napirendjét. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**108/2016. (X. 10.) HATÁROZATA**

**Tárgy: A Képviselő-testület 2016. október 10-én megtartott rendkívüli ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2016. október 10-i rendkívüli ülésén a következő napirendi pontokat tárgyalja.

1. **Nagykovácsi Nagyközség I. számú gyermekorvosi praxis értékesítésével kapcsolatos döntések**
2. **A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek – 2016. évi keret maradványa terhére megvalósuló – támogatási pályázat elbírálása**

**Határidő:** azonnal

**Felelős:** polgármester

**1. napirendi pont**

**Nagykovácsi Nagyközség I. számú gyermekorvosi praxis értékesítésével kapcsolatos döntések**

**Kiszelné Mohos Katalin polgármester:** *Röviden ismertette az előterjesztést.* Most pedig átadom a szót dr. Kordé Izabella doktornőnek, hogy mutatkozzon be a Képviselő-testület számára.

**Dr. Kordé Izabella:** 1995-ben végeztem a SOTE-n, 2002-ben szereztem szakvizsgát csecsemő és gyermekgyógyászatból. 5 évet dolgoztam már korábban gyermek háziorvosi praxisban, Budapesten a XVI. kerületben. Ezt a munkámat meg kellett szakítanom, mert megszületett második kisgyermekem. Nagy örömmel hallottam erről a lehetőségről, lakhelyünk, a I2/A kerület közelében. Nagyon szívesen folytatnám azt a munkát, amit már korábban is végeztem, mindig készséggel álltam a betegek rendelkezésére, nagy szerepet kapott az ortopédiai, fülészeti vizsgálat is a munkámban. Betegeimet mindig igyekeztem a lehető legoptimálisabb helyre irányítani további szakvizsgálatokra is.

**Kiszelné Mohos Katalin polgármester:** Köszönöm szépen. Ezt a napirendi pontot az Egészségügyi bizottság tárgyalta. Átadom a szót elnök úrnak, hogy ismertesse a bizottság álláspontját.

**Dr. Szabó András EÜB elnök:** Az Egészségügyi bizottság az előterjesztést megtárgyalta, örömmel vette, hogy van egy jelentkező a praxisra, és egyhangúlag támogatta a határozati javaslatot.

*Megérkezett Szemesy Barbara alpolgármester és Gerely Gábor képviselő*

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Annyit még szeretnék hozzátenni, hogy a feladat-ellátási szerződés megkötésének még annyi feltétele van, hogy a doktornő az általa az OEP-nél megpályázott pályázaton elnyerje a kívánt összeget, illetve az is fontos még, hogy az önálló háziorvosi tevékenység végzéséhez a praxisengedélyt megszerezze. A doktornő úgy nyilatkozott, hogy amennyiben ez a pályázat nem lesz sikeres, akkor ezt a pályázatot a következő évben ő ismét meg fogja pályázni. Reméljük, hogy még idén jut erre forrás. Amennyiben nincs több kérdés, szavazzunk a határozati javaslatról. A határozati javaslat több pontból tevődik össze. Fontos az is, hogy a Kaszáló utcai gyermekorvosi rendelő van székhelyként megjelölve ebben a megállapodásban, tehát Jakab doktornővel közösen fogják használni a gyermekorvosi rendelőt. A rendelési idő beosztása, illetve a berendezési tárgyakkal kapcsolatos egyezség az a kettejük egyezsége. Egy írásbeli módosító javaslatot tettem az előterjesztéshez. Az eredetihez képest kiegészítettük, hogy határozatlan időre, de legalább 5 évre kötjük a szerződést. Úgy látom nincs kérdés, akkor egyben szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**109/2016. (X. 10.) HATÁROZATA**

**Tárgy: Nagykovácsi I. számú gyermekorvosi praxis értékesítésével kapcsolatos döntések**

1. Nagykovácsi Nagyközség Önkormányzatának Képviselő-testülete kinyilvánítja azon szándékát, hogy a Nagykovácsi I. számú gyermekorvosi körzet tekintetében dr. Kuchárné dr. Kordé Izabella gyermekorvos személyes közreműködésével működő egészségügyi szolgáltatóval határozatlan időre, de legalább 5 évre feladat-ellátási szerződést köt abban az esetben, ha dr. Kuchárné dr. Kordé Izabella az Országos Egészségbiztosítási Pénztár pályázatán indulva pozitív elbírálásban részesül és vele a támogatási szerződés aláírásra kerül, valamint megszerzi a praxisengedélyét.

2. Nagykovácsi Nagyközség Önkormányzatának Képviselő-testülete hozzájárul ahhoz, hogy dr. Kuchárné dr. Kordé Izabella egyéni vállalkozóként az önkormányzat tulajdonában lévő Nagykovácsi, Kaszáló utca 12-14. szám alatti gyermekorvosi rendelőben székhelyet létesítsen.

3. Nagykovácsi Nagyközség Önkormányzatának Képviselő-testülete az 1. pontban foglalt feltételek teljesülése esetén a Máté és Márk Egészségügyi, Szolgáltató és Kereskedelmi Kft-vel kötött feladat-ellátási szerződés közös megegyezéssel való megszüntetését kezdeményezi azzal, hogy a szerződés ténylegesen dr. Kuchárné dr. Kordé Izabella személyes közreműködésével működő egészségügyi szolgáltatóval kötött feladat-ellátási szerződés megkötése napját megelőző napon szűnik meg.

4. Nagykovácsi Nagyközség Önkormányzatának Képviselő-testülete felkéri a polgármestert a szükséges intézkedések megtételére és felhatalmazza a feladat-ellátási előszerződés aláírására.

**Határidő:** az 1. és 3. pont esetében azonnal

a 2. pont esetében a támogatási szerződés aláírását követően

**Felelős:** polgármester

**2. napirendi pont**

**A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek – 2016. évi keret maradványa terhére megvalósuló – támogatási pályázat elbírálása**

**Kiszelné Mohos Katalin polgármester**: *Röviden ismertette az előterjesztést.* A napirendi pontot a Bíráló Bizottság tárgyalta, és egyhangú döntéssel támogatja a 421.000 Ft odaítélését. Van-e kérdés, hozzászólás?

**Fodor Attila:** Ismerve az egyesület tevékenységét, munkáját, azt gondolom, hogy ez az összeg jó helyre fog kerülni. Kérem képviselőtársaimat, támogassák ezt a javaslatot.

**Kiszelné Mohos Katalin polgármester:** Köszönöm szépen.Kérdezem, hogy a testület tagjainak van-e kérdése, hozzászólása. Nincs. Akkor az előterjesztésben foglalt határozati javaslatról szavazzunk, a megítélt összeg pedig 421.000 Ft. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete 8 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**110/2016. (X. 10.) HATÁROZATA**

**Tárgy: A lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek – 2016. évi keret maradványa terhére megvalósuló – támogatási pályázat elbírálása**

Nagykovácsi Nagyközség Önkormányzat Képviselő-testülete úgy dönt, hogy a lakosság önszerveződő közösségei, valamint a település lakosainak közösségi célú igényeinek teljesítését végző civil szervezetek – 2016. évi keret maradványa terhére megvalósuló – támogatásipályázatára beérkezett Zsíroshegyi Kilátások Egyesület Csillagfürt Park üzemeltetése és felújítása című pályázatát 421.000 Ft összeggel támogatja.

Felhatalmazza Polgármestert a szükséges intézkedések megtételére és a támogatási szerződés aláírására.

**Határidő:** 2016. október 17.

**Felelős:** polgármester

**Kiszelné Mohos Katalin polgármester:** Köszönöm szépen. Nem látok több hozzászólást. Köszönöm a részvételt, a Képviselő-testület nyílt ülését 16 óra 45 perckor lezárom.

K.m.f.

Kiszelné Mohos Katalin Papp István

polgármester jegyző